## Program posebnog dijela državnog stručnog ispita iz područja prava i politike tržišnog natjecanja

### NN 92/2002 (2.8.2002.), Program posebnog dijela državnog stručnog ispita iz područja prava i politike tržišnog natjecanja

# AGENCIJA ZA ZAŠTITU TRŽIŠNOG NATJECANJA

1499

Na temelju članka 84. stavka 2. Zakona o državnim službenicima i namještenicima
(»Narodne novine«, broj 27/2001), te članka 27. i 28. Zakona o zaštiti tržišnog
natjecanja (»Narodne novine«, broj 48/95, 52/97 i 89/98), ravnatelj Agencije za
zaštitu tržišnog natjecanja donosi

## PROGRAM

### POSEBNOG DIJELA DRŽAVNOG STRUČNOG ISPITA IZ PODRUČJA PRAVA I POLITIKE TRŽIŠNOG NATJECANJA

I.

Posebni dio državnog stručnog
ispita iz područja prava i politike tržišnog natjecanja polaže se iz predmeta i
prema pravnim izvorima i literaturi utvrđenima ovim Programom.

II.

Posebni dio državnog stručnog
ispita polaže se pisano i usmeno.

III.

Pisani dio posebnog dijela
stručnog ispita sastoji se od izrade radnih zadaća iz područja prava i politike
tržišnog natjecanja u okviru poslova za koje se osposobljava, odnosno koje
obavlja osoba koja polaže državni stručni ispit.

IV.

Usmeni dio posebnog dijela državnog
stručnog ispita sastoji se od provjere znanja iz pisane zadaće i provjere
znanja iz predmeta utvrđenih ovim Programom, ovisno o poslovima radnog mjesta
za koje se osposobljava, odnosno koje obavlja osoba koja polaže državni stručni
ispit.

V.

Posebni dio državnog stručnog
ispita polaže se iz sljedećih predmeta:

1. Pravo tržišnog natjecanja,

2. Usklađivanje prava tržišnog
natjecanja s propisima EZ.

VI.

U predmetu Pravo tržišnog
natjecanja obavlja se provjera znanja prema sljedećim pravnim izvorima i
literaturi:

1. Zakon o zaštiti tržišnog
natjecanja (»Narodne novine«, broj 48/95, 52/97 i 89/98),

2. Pravilnik o načinu vođenja
Upisnika o koncentracijama (»Narodne novine«, broj 30/97),

3. Zakon o trgovačkim društvima
(»Narodne novine«, broj 111/93 i 34/99), Glava VI., »Povezana društva«, članak
473.-511., Glava VII. »Pripajanje i spajanje društava«, članak 512.-550., Glava
VIII. »Prijenos imovine«, članak 551. i 552., Glava IX. »Preoblikovanje društava«,
članak 553.-582., Dio četvrti »Inozemna trgovačka društva i inozemna ulaganja«,
članak 611.-623.,

4. Zakon o trgovini (»Narodne
novine«, broj 11/96, 101/98, 75/99 i 62/01), Dio četvrti, »Nepošteno tržišno
natjecanje«, članak 57.-59.,

5. Mlikotin-Tomić,
D. / Parać, Z./ Petrović, S. / Sorić, L. / Šoljan,
V., »Primjena Zakona o zaštiti tržišnog natjecanja«, u izdanju TEB d.o.o.,
Zagreb, 1997.

VII.

U predmetu Usklađivanje prava
tržišnog natjecanja s propisima EZ obavlja se provjera znanja prema sljedećim
izvorima:

1. Ugovor o osnivanju
Europske zajednice (pročišćeni tekst Ministarstva za europske integracije –
neslužbeni prijevod, listopad 2000.), Glava VI. »Zajednička pravila o tržišnom
natjecanju, oporezivanju i ujednačavanju zakona«, Poglavlje 1. »Pravila o tržišnom
natjecanju«, Odjeljak 1. »Pravila koja se odnose na poduzeća«, članak 81.-86.,

2. Sporazum o stabilizaciji i
pridruživanju između Europskih zajednica i njihovih država članica i Republike
Hrvatske (neslužbeni prijevod Ministarstva za europske integracije), Glava VI.
»Usklađivanje zakona, provedba zakona i pravila tržišnog natjecanja«, članak
69. i 70.,

3. Uredba Komisije Europskih
zajednica, broj 4064/1989, o kontroli koncentracija između poduzetnika, (neslužbeni
prijevod Agencije za zaštitu tržišnog natjecanja, srpanj 2000.),

4. Uredba Komisije Europskih
zajednica, broj 240/1996, o primjeni članka 81 (3) Ugovora o osnivanju Europke
zajednice na određene kategorije sporazuma o prijenosu tehnologija, (neslužbeni
prijevod Agencije za zaštitu tržišnog natjecanja, srpanj 2000.),

5. Uredba Komisije Europskih
zajednica, broj 2790/1999, o primjeni članka 81 (3) Ugovora o osnivanju
Europskih zajednica na određene kategorije vertikalnih sporazuma i usklađeno
djelovanje, (neslužbeni prijevod Agencije za zaštitu tržišnog natjecanja,
srpanj 2000.,)

6. Bilješke i Upute Komisije
Europskih zajednica, broj 2001/C 3/02, o primjeni članka 81. Ugovora o
europskim Zajednicama na sporazume o horizontalnoj suradnji (neslužbeni
prijevod Agencije za zaštitu tržišnog natjecanja, veljača 2002.).

VII.

Ovaj Program stupa na snagu
osmog dana od dana objave u »Narodnim novinama«.

Klasa: 112-02/2001-01/10
Urbroj: 580-02-02-10-5
Zagreb, 25. srpnja 2002.

Ravnatelj
**mr. sc. Hrvoje Momčinović**, v. r.

Ostalo, NN 92/2002-1499